પરંતુ, નીલકંઠવર્ણીને મન એ નહોતી સાહસયાત્રા કે નહોતી પ્રસિદ્ધિ યાત્રા. એ તો હતી અનંત મુમુક્ષુ માટેની કલ્યાણયાત્રા. માનસરોવરથી લઈને દક્ષિણમાં છેક કન્યાકુમારી સુધી અને પુનઃ મધ્યભારતમાં છેક બુરહાનપુર સુધી અને અંતે પશ્ચિમ ભારતમાં ગુજરાત સુધી યાત્રા વણથંભી રહી. શ્રી નીલકંઠવર્ણી યુવાનવયે સમગ્ર ભારત ભરમાં વિચર્યા. હિમાલય માનસરોવરથી દક્ષિણમાં છેક કન્યાકુમારી સુધી કઠિન યાત્રા કરી ખુલ્લા શરીરે વિચર્યા, અપાર તપ કર્યું, અનેક કષ્ટો વેઠ્યાં, કોઈ સાથ વિના, કોઈ સાધન વિના, કોઈ સુવિધા વિના, શા માટે? અનેક લોકોના આધ્યાત્મિક ઉત્કર્ષ માટે. અસંખ્ય જીવોના કલ્યાણ માટે, એમણે જે આધ્યાત્મિક માર્ગ ચીંધ્યો છે તે હજારો વર્ષો સુધી લોકોનું કલ્યાણ કરતો રહેશે. એમની સ્મૃતિમાં ભક્તો નીલકંઠવર્ણીની મૂર્તિ પર જળાભિષેક કરી ધન્યતા અનુભવે છે.